Oficiālais Vēstnesis L 200 , 25/07/2001 Lpp. 0014 - 0018



Komisijas Regula (EK) Nr. 1508/2001 (2001. gada 10. maijs), ar ko nosaka tirdzniecības standartu sīpoliem un groza Regulu (EEK) Nr. 2213/83 EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1996. gada 28. oktobra Regulu (EEK) Nr. 2200/96 par augļu un dārzeņu tirgus kopīgo organizāciju [1], kurā jaunākie grozījumi izdarīti ar Komisijas Regulu (EK) Nr. 911/2001 [2], un jo īpaši tās 2. panta 2. punktu, tā kā: (1) Sīpoli ir iekļauti to produktu sarakstā, kuri uzskaitīti Regulas (EK) Nr. 2200/96 I pielikumā un kuriem jāpieņem standarts; Komisijas 1983. gada 28. jūlija Regula (EEK) Nr. 2213/83, ar ko nosaka kvalitātes standartus sīpoliem un parastajiem cigoriņiem [3], kurā jaunākie grozījumi izdarīti ar Regulu (EK) Nr. 2390/97 [4], ir grozīta un vairs nevar nodrošināt juridisku skaidrību. (2) Skaidrības labad Regulas (EEK) Nr. 2213/83 noteikumi attiecībā uz sīpoliem būtu jāatdala no noteikumiem attiecībā uz citiem produktiem; tādēļ attiecīgie noteikumi būtu jāpārstrādā un būtu jāatceļ Regulas (EK) Nr. 2213/83 I pielikums; šajā nolūkā un lai saglabātu pārredzamību pasaules tirgū, būtu jāņem vērā tas standarts sīpoliem, ko ieteikusi Apvienoto Nāciju Organizācijas Eiropas Ekonomikas komisijas (ANO/EEK) Darba grupa ātri bojājošos produktu pārstrādes standartizācijai un kvalitātes uzlabošanai. (3) Piemērojot šos standartus, neapmierinošas kvalitātes produkti būtu jāizņem no tirgus, padarot produkciju atbilstīgu patērētāju prasībām un veicinot tirdzniecības attiecības, kas balstītas uz godīgu konkurenci, tādējādi palīdzot uzlabot rentabilitāti. (4) Minētie standarti ir piemērojami visos tirgū laišanas posmos; ilgstoši pārvadājumi, uzglabāšana noteiktu laika posmu un dažādie procesi, kam pakļauti produkti, var izraisīt zināmu bojāšanās pakāpi, kas rodas produktu bioloģiskās attīstības vai to ātrās bojāšanās dēļ; šāda bojāšanās būtu jāņem vērā, piemērojot iepriekšminētos standartus tajos tirgū laišanas posmos, kas seko nosūtīšanai. (5) Šajā regulā paredzētie pasākumi saskan ar Svaigu augļu un dārzeņu pārvaldības komitejas atzinumu, IR PIEŅĒMUSI ŠO REGULU. 1. pants Tirdzniecības standarts sīpoliem, uz ko attiecas KN kods 07031019, ir tāds, kā noteikts pielikumā. Standartu piemēro visos tirgū laišanas posmos saskaņā ar nosacījumiem, kas izklāstīti Regulā (EK) Nr. 2200/96. Tomēr posmos pēc nosūtīšanas attiecībā pret standartu prasībām produkti var būt mazāk svaigi un ar mazāku turgoru, un ar viegliem bojājumiem sakarā ar to attīstību un tendenci bojāties. 2. pants Regulu (EEK) Nr. 2213/83 groza šādi. 1. Virsrakstā svītro vārdus "sīpoliem un". 2. Ar šādu tekstu aizstāj 1. panta 1. punktu: "1. Tirdzniecības standarts parastajiem cigoriņiem, uz ko attiecas KN kods 07052121, ir tāds, kā noteikts šīs regulas pielikumā." 3. Svītro I pielikumu. 4. Regulas II pielikumā virsrakstu aizstāj ar šādu virsrakstu: "Pielikums". 3. pants Šī regula stājas spēkā 20. dienā pēc publicēšanas Eiropas Kopienu Oficiālajā Vēstnesī. To piemēro no 2002. gada 1. janvāra. Šī regula uzliek saistības kopumā un ir tieši piemērojama visās dalībvalstīs. Briselē, 2001. gada 24. jūlijā Komisijas vārdā — Komisijas loceklis Franz Fischler [1] OV L 297, 21.11.1996., 1. lpp. [2] OV L 129, 11.5.2001., 3. lpp. [3] OV L 213, 4.8.1983., 13. lpp. [4] OV L 330, 2.12.1997., 12. lpp. -------------------------------------------------- PIELIKUMS STANDARTS SĪPOLIEM I. PRODUKTA DEFINĪCIJA Šo standartu piemēro tādu šķirņu sīpoliem, kas izaudzētas no dārza sīpoliem Allium cepa L., kurus patērētājiem piegādā dabiskā veidā, tajā skaitā arī sīpoliem ar visiem lokiem un sīpoliem, kuri paredzēti rūpnieciskai pārstrādei. II. NOTEIKUMI ATTIECĪBĀ UZ KVALITĀTI Standarta mērķis ir noteikt kvalitātes prasības sīpoliem pēc to sagatavošanas un iesaiņošanas. A. Obligātās prasības Ievērojot īpašus noteikumus attiecībā uz katru šķiru un pieļaujamās pielaides, visu šķiru sīpoliem jābūt: - veseliem, - nebojātiem; produktus, ko skārusi puve vai kas sabojājušies tā, ka kļuvuši nederīgi patēriņam, neizmanto, - tīriem, praktiski bez jebkādiem redzamiem svešķermeņiem, - bez sala izraisītiem bojājumiem, - pietiekami sausiem paredzētajam lietojumam (tādiem sīpoliem, kurus paredzēts uzglabāt, vismaz divām ārējām mizas kārtām un stublājam jābūt pilnīgi izžuvušam), - bez dobiem vai sīkstiem vidiem, - praktiski bez kaitēkļiem, - praktiski bez bojājumiem, ko izraisījuši kaitēkļi, - bez pārmērīga ārējā mitruma, - bez svešas izcelsmes smaržas un/vai garšas. Turklāt stublājiem jābūt novērptiem vai arī atdalītiem ar tīru griezumu, un to garums nedrīkst pārsniegt 6 cm (izņemot virtenē savītus sīpolus). Sīpolu attīstībai un stāvoklim jābūt tādam, lai tos būtu iespējams: - transportēt un pārkraut, un - apmierinošā stāvoklī nogādāt galamērķī. B. Klasifikācija. Sīpolus klasificē divās šādi definētās šķirās: i) I šķira Šīs šķiras sīpoliem jābūt ar labu kvalitāti. Tiem jābūt ar attiecīgajai šķirnei raksturīgajām īpašībām. Sīpoliem jābūt: - stingriem un blīviem, - bez dzinumiem (bez ārēji redzamiem asniem), - bez pārmērīgas attīstības radīta uzbrieduma, - praktiski bez sakņu kušķiem; tādiem sīpoliem, kas ievākti pirms to pilnīgas nogatavošanās, tomēr ir pieļaujami sakņu kušķi. Ar noteikumu, ka tie neietekmē produkta kopējo izskatu, kvalitāti, uzglabāšanas kvalitāti un noformējumu iesaiņojumā, tomēr ir pieļaujami šādi bojājumi: - nelielas formas izmaiņas, - nelielas nokrāsas izmaiņas, - viegli plankumi, kas neskar pēdējo sauso mizas apvalka kārtu, kurš aizsargā mīkstumu, ja vien tie neaizņem vairāk par vienu piekto daļu no sīpola virsmas, - virspusējas plaisas ārējās mizas apvalka kārtās un to daļējs trūkums, ja vien ir aizsargāts mīkstums. ii) II šķira Šajā šķirā ietver sīpolus, kas nav piemēroti, lai tos ietvertu I šķirā, bet kas atbilst obligātajām prasībām, kuras precizētas iepriekš. Tiem jābūt pienācīgi stingriem. Ir pieļaujami šādi bojājumi ar noteikumu, ka sīpoli saglabā tiem raksturīgās īpašības attiecībā uz kvalitāti, uzglabāšanas kvalitāti un noformējumu: - formas izmaiņas, - nokrāsas izmaiņas, - pirmās dīgšanas pazīmes, kas redzamas no ārpuses (skaita vai svara ziņā ne vairāk kā 10 % no noformējuma vienības), - nobrāzumu pēdas, - nelielas kaitēkļu vai slimības radītas pēdas, - nelielas sadzijušas plaisas, - neliels sadzijis sasitums, kas nevarētu pasliktināt uzglabāšanas kvalitāti, - sakņu kušķi, - plankumi, kas neskar pēdējo sauso mizas apvalka kārtu, kurš aizsargā mīkstumu, ja vien tie neaizņem vairāk par pusi no sīpola virsmas, - plaisas ārējās mizas apvalka kārtās un mizas ārējo apvalka kārtu daļējs trūkums ne vairāk kā vienai trešajai daļai sīpola virsmas, ja vien nav bojāts mīkstums. III. NOTEIKUMI ATTIECĪBĀ UZ KLASIFICĒŠANU PĒC LIELUMA Izmēru nosaka pēc lielākā diametra šķērsgriezumā. Starpība starp viena fasējuma mazāko un lielāko sīpolu diametriem nedrīkst pārsniegt šādu rādītāju: - 5 mm, ja mazākā sīpola izmērs ir 10 mm un vairāk, bet tas ir mazāks par 20 mm. Ja sīpola izmērs ir 15 mm un vairāk, bet tas ir mazāks par 25 mm, starpība tomēr drīkst būt 10 mm, - 15 mm, ja mazākā sīpola izmērs ir 20 mm un vairāk, bet tas ir mazāks par 40 mm, - 20 mm, ja mazākā sīpola izmērs ir 40 mm un vairāk, bet tas ir mazāks par 70 mm, - 30 mm, ja mazākā sīpola izmērs ir 70 mm un vairāk. Mazākais pieļaujamais izmērs ir 10 mm. IV. NOTEIKUMI ATTIECĪBĀ UZ PIELAIDĒM Katrā iesaiņojumā (vai katrā partijā tādiem produktiem, kas noformēti bez taras) ir pieļaujamas pielaides attiecībā uz kvalitāti un izmēru produktiem, kas neatbilst norādītās šķiras prasībām. A. Kvalitātes pielaides i) I šķira 10 % sīpolu pēc skaita vai svara, kuri neatbilst šķiras prasībām, bet atbilst II šķiras prasībām vai izņēmuma kārtā iekļaujas minētās šķiras pielaižu robežās. ii) II šķira 10 % sīpolu pēc skaita vai svara, kuri neatbilst nedz šķiras prasībām, nedz obligātajām prasībām, izņemot produktus, ko skārusi puve vai kāds cits bojājums, kura dēļ tie nav derīgi lietošanai pārtikā. B. Izmēra pielaides Attiecībā uz visām šķirām: 10 % sīpolu pēc skaita vai svara, kuri neatbilst noteiktajam izmēram, bet to diametrs vienā vai otrā virzienā atšķiras no tā ne vairāk kā par 20 %. V. NOTEIKUMI ATTIECĪBĀ UZ NOFORMĒJUMU A. Vienveidība Katra iesaiņojuma (vai katras tādu produktu partijas, kas noformēti bez taras) saturam jābūt vienveidīgam un jāsatur tikai vienas izcelsmes, šķirnes, kvalitātes un izmēra sīpoli. Iesaiņojuma (vai tādu produktu partijas, kas noformēti bez taras) satura redzamajai daļai jābūt raksturīgam visam saturam. B. Iesaiņojums Sīpoliem jābūt iesaiņotiem tā, lai produkts būtu pienācīgi aizsargāts. Materiāliem, ko izmanto iesaiņojuma iekšpusē, jābūt jauniem, tīriem un tādas kvalitātes, kas ļauj pasargāt produktu no jebkādiem ārējiem vai iekšējiem bojājumiem. Materiālus, jo īpaši papīru vai zīmogus, ar tirdzniecības specifikācijām atļauts izmantot ar noteikumu, ka drukāšana vai marķēšana ir veikta ar netoksisku tinti vai līmi. Iesaiņojumiem jābūt bez jebkādiem svešķermeņiem. C. Noformējums Sīpolus var noformēt - sakārtotus slāņos, - beramas preces veidā (tajā skaitā beztaras apcirkņos), - transportējot bez taras transportlīdzekļos, - virtenēs: vai nu ar noteiktu sīpolu skaitu, un šādā gadījumā virtenē jābūt vismaz sešiem sīpoliem (ar pilnīgi izžāvētiem stublājiem), vai arī ar noteiktu tīrsvaru. Attiecībā uz virtenēs savītiem sīpoliem katrā iesaiņojumā jābūt virtenēm ar vienotiem rādītājiem (sīpolu skaits vai tīrsvars). VI. NOTEIKUMI ATTIECĪBĀ UZ MARĶĒŠANU Uz katra iesaiņojuma jābūt šādai informācijai, kas uzrakstīta uz vienas iesaiņojuma puses vienīgi attiecībā uz iesaiņojumā ievietoto produktu, ir salasāma un neizdzēšami marķēta un redzama no ārpuses. Attiecībā uz sīpoliem, ko pārvadā bez taras (tieši iekraujot transportlīdzeklī), šīm ziņām jābūt dokumentā, kas pievienots precei, un tam jābūt piestiprinātam transportlīdzekļa iekšpusē tādā vietā, lai to varētu saskatīt. A. Identifikācija Fasētājs un/vai izplatītājs: nosaukums un adrese vai oficiāli piešķirts vai pieņemts kods. Tomēr gadījumā, ja izmanto kodu, atsauce "fasētājs un/vai izplatītājs" (vai līdzvērtīgs saīsinājums) jānorāda tieši kopā ar kodu. B. Produkcijas veids "Sīpoli", ja saturs no ārpuses nav redzams. C. Produkcijas izcelsme Izcelsmes valsts un pēc izvēles apgabals, kur produkts audzēts, vai valsts, reģionālais vai vietējais ģeogrāfiskais nosaukums. D. Tirdzniecības specifikācijas - Šķira. - Izmērs, kas izteikts kā minimālais un maksimālais diametrs. - Tīrsvars. E. Oficiālā kontroles atzīme (nav obligāta) --------------------------------------------------